贺新凉 题画，为雪客纪事
王槩 (Qing)
岁暮诗盈卷。出春明、风花水骨，好生消遣。雾淞满林欣触冻，岂似鲛人啼泫。似寒锦、抽冰成茧。秋水篇章奇幻甚，问词澜、不自知深浅。歌斫地，期重展。同云压岫松筠显。过梅边、鸟衔蕊堕，踏香蹄扁。篱落几家当午闭，突出护花铃犬。狺狺向、吟鞭未免。底事苍黄痴吠雪，柳柳州、雅谑凭何典。嘲笑解，鹅溪剪。